# Dialogmødemetode E: Uddybning af data gennem gruppedialoger (Spiralsamtale)

Tid: 1½-2 time, afhængig af formål og gruppestørrelse

Deltagere: 4-10 deltagere

Mødelederens forudsætninger: Gerne erfaring med gruppesamtaler

Deltagernes forudsætninger: For at få det ønskede udbytte gruppesamtalen er det en god idé at inddrage deltagerne i forberedelsen, fx valg af tema/spørgsmål eller indsatsområde der skal uddybes via gruppedialogen. Som minimum bør gruppen på forhånd være orienteret om formål og form, tema eller undersøgelsesspørgsmål samt om spilleregler for gruppedialogen (se nedenfor)

Metoden er god til at få alle aktivt i spil og er særdeles velegnet til at få forskellige perspektiver frem i forhold til hvad der konkret ligger bag tallene i rapporterne. Metoden kræver en vis grad af tillid i gruppen samt styring af dialogen undervejs.

Praktisk: Sørg for et passende og uforstyrret lokale med god plads til at alle kan sidde rundt om et bord - med godt ’udsyn’ til hinanden.

## Introduktion (10 min.)

Mødeleder giver en kort introduktion til mødets formål og intentionerne bag. Mødelederen giver et billede af, ’hvor er vi nu’, og ’hvad er der sket siden sidst’. Det tydeliggøres, hvad resultatet af mødet skal bruges til, samt til hvem det evt. videregives. Desuden forklares metoden, og spillereglerne gennemgås som det fælles grundlag for mødet.

## Metoden

Deltagerne får først mulighed for at reflektere over det mest relevante udtræk af resultaterne af APV’en. De får herefter taletid efter tur, og der må ikke brydes ind i rækkefølgen, kommenteres uden for tur eller afbrydes. Det er muligt at sige ’pas’, når det bliver éns tur. Ingen må tale for længe ad gangen. Samtalen fortsætter så længe der er tid – eller til alle siger ’pas’. Det kan være en god idé at aftale en tidsramme på fx 15 minutter for hvert tema eller spørgsmål – afhængig af deltagerantal og det der findes passende. Det anbefales at have max. 3-4 spørgsmål afhængig af gruppestørrelse.

Lav aftaler med gruppen om hvordan I styrer tiden og aftal, hvordan I fastholder pointer efter hver runde, fx at tage noter undervejs.

Mødeleder bør fra starten tydeliggøre om han/hun deltager i runderne. Hvis mødeleder deltager, bør han/hun være den sidste, der har taletid i runden.

## Spilleregler

Gode spilleregler kan være:

* At alle deltager aktivt, men det er OK at melde pas
* At alle forholder sig åbent og lyttende
* At alle kommunikerer respektfuldt
* At det er OK at ændre holdning undervejs
* At lave aftale om, hvad der kan deles efterfølgende, og hvad der ikke kan

## Dialog om udvalgte spørgsmål (fx 1 time)

Mødelederen introducerer de udvalgte spørgsmål - skriv dem evt. på forhånd på flipover eller tavle.

Hvis gruppedialogen tager afsæt i et allerede aftalt indsatsområde, kunne spørgsmålene fx lyde:

* Vi har besluttet at \_\_\_\_\_\_\_ (fx trivsel) er et indsatsområde. Hvordan oplever I, at \_\_\_\_\_\_\_ (fx trivslen) er i vores enhed lige nu. Hvad fungerer allerede godt? Og hvad kunne med fordel ændres?
* Hvor og i forhold til hvad bør vores \_\_\_\_\_\_\_ (fx trivsel) blive bedre?
* Vi scorer relativt lavt på \_\_\_\_\_\_\_ (fx ’arbejdsbyrde, stress og ensomhed’). Hvad oplever I er de største udfordringer ift. dette tema?
* I forhold til sidste runde: Hvor vurderer I, vi med fordel kan sætte ind for at løfte dette, altså er der lavthængende frugter, vi kan høste, som vil hjælpe ift. \_\_\_\_\_\_\_ (fx ‘arbejdsbyrde…..’)
* Hvilke mål bør vi sætte os ift. \_\_\_\_\_\_\_ (fx trivsel) i afdelingen?

Gruppedialogen kan også tage afsæt i spørgsmål som:

* Hvilke tal i vores APV er for jer at se de vigtigste at gøre noget ved? Hvor kunne vi hurtigst opnå et markant løft med betydning for arbejdsmiljøet? Og er der noget, der kalder på akut handling?
* Hvad betyder det for jer at se, at den samlede bedømmelse på \_\_\_\_\_\_\_ (fx ’arbejdebyrde, stress og ensomhed) er på \_\_\_\_\_\_\_ (nævn bedømmelsen). Hvad kan der ligge bag?

Mødeleder åbner hver runde med at stille det næste præsenterede spørgsmål og give ordet til den første, ligesom mødeleder takker alle, når man ikke kan nå flere runder inden for den afsatte tid, eller når/hvis alle siger ’pas’.

Opfordr gerne deltagerne til lade sig inspirere af hinanden og kommentere på det, de hører, hvis det er oplagt i deres taletur.

## Gruppedialogens afslutning (15 min.)

Ved gruppedialogens afslutning samler mødeleder op med spørgsmål som fx:

* Hvad er de vigtigste pointer der er kommet frem i dag ift. at drøfte de udvalgte spørgsmål?
* Hvad er næste skridt herefter?

Afslutningsvis takkes alle for deres bidrag, og der erindres om fælles aftaler om, hvad der kan deles med hvem efterfølgende, jf. spilleregler.

Det kan desuden være en god idé at fokusere på gruppens læring ved, at alle afslutningsvist får 1 minut til at overveje ”Hvad har det bragt at tale sammen på denne måde?” og efterfølgende dele dette med resten af gruppen – ved at man på tur siger det højt med en sætning. Igen med eller mod uret som i samtalen frem til nu.